b'\n_START_ARTICLE_\nWilliam Miller\n_START_SECTION_\nBiografie\n_START_PARAGRAPH_\nMiller s-a n\xc4\x83scut la 15 feb. 1782, \xc3\xaen Pittsfield, Massachusetts. P\xc4\x83rin\xc8\x9bii lui au fost: c\xc4\x83pitanul William Miller, un veteran al revolu\xc8\x9biei americane, \xc8\x99i Paulina, fiica pastorului baptist Elnathan Phelps. C\xc3\xa2nd William avea 4 ani, familia lui s-a mutat la \xc8\x9bar\xc4\x83 \xc3\xaen Low Hampton, statul New York. Miller a fost educat acas\xc4\x83 de mama lui p\xc3\xa2n\xc4\x83 la v\xc3\xa2rsta de 9 ani, c\xc3\xa2nd a \xc3\xaenceput s\xc4\x83 mearg\xc4\x83 la nou \xc3\xaenfiin\xc8\x9bata \xc8\x99coal\xc4\x83 din districtul East Poultney. Nu se \xc8\x99tie dac\xc4\x83 Miller a f\xc4\x83cut \xc8\x99i alte studii p\xc3\xa2n\xc4\x83 la v\xc3\xa2rsta de 18 ani, de\xc8\x99i a \xc3\xaenv\xc4\x83\xc8\x9bat mult ca autodidact, citind tot ceea ce-i c\xc4\x83dea \xc3\xaen m\xc3\xa2n\xc4\x83. Ca t\xc3\xa2n\xc4\x83r, a avut acces la biblioteca particular\xc4\x83 a judec\xc4\x83torului James Witherell \xc8\x99i la biblioteca congressman-ului Matthew Lyon, \xc3\xaen apropiere de Fairhaven, Vermont._NEWLINE_\xc3\x8en 1803, Miller s-a c\xc4\x83s\xc4\x83torit cu Lucy Smith \xc8\x99i s-au mutat \xc3\xaen zona din care provenea ea, \xc3\xaen Poultney, unde au ridicat o ferm\xc4\x83. \xc3\x8en timpul c\xc3\xa2t a locuit \xc3\xaen Poultney, Miller a fost ales \xc3\xaen mai multe func\xc8\x9bii publice, \xc3\xaencep\xc3\xa2nd cu cea de poli\xc8\x9bist. \xc3\x8en 1809 a fost urcat la gradul de sub-locotenent de poli\xc8\x9bie \xc8\x99i la o dat\xc4\x83 necunoscut\xc4\x83 a fost ales judec\xc4\x83tor de pace. Miller a servit poli\xc8\x9bia din Vermont \xc8\x99i a fost avansat la gradul de locotenent pe data de 21 iulie 1810. Pe atunci devenise deja un om \xc3\xaenst\xc4\x83rit, av\xc3\xa2nd cas\xc4\x83, p\xc4\x83m\xc3\xa2nt mult \xc8\x99i cel pu\xc8\x9bin doi cai._NEWLINE_Cur\xc3\xa2nd dup\xc4\x83 mutarea lui \xc3\xaen Poultney, Miller a respins \xc3\xaenv\xc4\x83\xc8\x9b\xc4\x83turile baptiste \xc8\x99i a devenit deist. \xc3\x8en biografia sa, Miller spune: \xe2\x80\x9eAm devenit prieten cu cei mai influen\xc8\x9bi oameni din localitate [Poultney, Vermont], care erau dei\xc8\x99ti; dar erau cet\xc4\x83\xc8\x9beni buni, de o moralitate \xc8\x99i \xc8\x9binut\xc4\x83 serioas\xc4\x83. Ei mi-au pus \xc3\xaen m\xc3\xa2n\xc4\x83 lucr\xc4\x83rile lui Voltaire, David Hume, Thomas Paine, Ethan Allen, \xc8\x99i al\xc8\x9bi scriitori dei\xc8\x99ti.\xe2\x80\x9c Ca deist, Miler a respins asocierea cu cre\xc8\x99tinismul \xc8\x99i a devenit un membru mason (= francmason / germ. Freimaurer) activ. \xc3\x8en cartea lui Sylvester Bliss, \xe2\x80\x9eMemorii despre William Miler\xe2\x80\x9c g\xc4\x83sim scrise urm\xc4\x83toarele:_NEWLINE_\xe2\x80\x9eAici [\xc3\xaen Poultney, Vermont], Domnul Miller a devenit membru al fr\xc4\x83\xc8\x9biei masonice, unde \xc8\x99i-a dovedit perseveren\xc8\x9ba, \xc3\xaentruc\xc3\xa2t a avansat la cel mai \xc3\xaenalt grad pe care lojele masonice \xc3\xael puteau oferi \xc3\xaen aceast\xc4\x83 \xc8\x9bar\xc4\x83 \xc8\x99i \xc3\xaen aceast\xc4\x83 regiune.\xe2\x80\x9d_NEWLINE_\xc3\x8en biografiile \xc8\x99i c\xc4\x83r\xc8\x9bile istorice din Vermont \xc3\xael g\xc4\x83sim pe lista celor mai proeminen\xc8\x9bi oameni pe C\xc4\x83pitanul William Miller, ca fiind unul dintre primii mae\xc8\x99tri ai lojei Steaua Dimine\xc8\x9bii, cu gradul de Mare Maestru Nr. 27. Aceast\xc4\x83 loj\xc4\x83 fusese organizat\xc4\x83 \xc3\xaen Poultney \xc3\xaenainte de anul 1800. Un autor sus\xc8\x9bine c\xc4\x83 Miller ob\xc8\x9binuse gradul de Mason al Arcului Regal. Practic to\xc8\x9bi biografii lui Miller recunosc c\xc4\x83 acesta a f\xc4\x83cut parte din elita masonic\xc4\x83. Chiar \xc8\x99i mai t\xc3\xa2rziu, dup\xc4\x83 ce se va reconverti la credin\xc8\x9ba baptist\xc4\x83 \xc3\xaen 1831, \xc8\x99i se va retrage din masonerie, Miller nu va dispre\xc8\x9bui pe masoni \xc8\x99i nu va demoniza niciodat\xc4\x83 fr\xc4\x83\xc8\x9bia masonic\xc4\x83. Dimpotriv\xc4\x83, \xc3\xaen scrierile lui apar unele explica\xc8\x9bii privitoare la masonerie, iar \xc3\xaentr-una din scrisorile lui Miller se poate sim\xc8\x9bi satisfac\xc8\x9bia lui la \xc8\x99tirea c\xc4\x83 agita\xc8\x9bia antimasonic\xc4\x83 din Poultney s-a stins._NEWLINE_La izbucnirea r\xc4\x83zboiului din 1812, Miller a adunat o companie cu care a c\xc4\x83l\xc4\x83torit la Burlington, Vermont, unde a fost transferat la Regimentul 30 Infanterie al armatei Statelor Unite, cu gradul de locotenent \xc8\x99i cu func\xc8\x9bia de agent de recrut\xc4\x83ri, dup\xc4\x83 care la 1 feb. 1814 a fost \xc3\xaenaintat la gradul de c\xc4\x83pitan. Martor la scenele specifice r\xc4\x83zboiului, privind moartea \xc8\x99i r\xc4\x83nirea unor camarazi din apropierea sa, Miller a v\xc4\x83zut victoria american\xc4\x83 \xc8\x99i supravie\xc8\x9buirea sa ca pe o adev\xc4\x83rat\xc4\x83 minune, ceea ce a \xc3\xaenceput s\xc4\x83 intre \xc3\xaen conflict cu teoriile deiste. Mai t\xc3\xa2rziu avea s\xc4\x83 scrie: \xe2\x80\x9eMi se p\xc4\x83rea c\xc4\x83 Fiin\xc8\x9ba Suprem\xc4\x83 trebuie s\xc4\x83 fi vegheat asupra intereselor acestei \xc8\x9b\xc4\x83ri \xc3\xaentr-un mod special, salv\xc3\xa2ndu-ne din m\xc3\xa2inile du\xc8\x99manilor no\xc8\x99tri. Un rezultat at\xc3\xa2t de surprinz\xc4\x83tor, nea\xc8\x99teptat \xc3\xaen asemenea \xc3\xaemprejur\xc4\x83ri, mi s-a p\xc4\x83rut a fi lucrarea unei puteri mai \xc3\xaenalte dec\xc3\xa2t a omului."[3]\n_START_SECTION_\nConvertirea \xc8\x99i misiunea lui Miller\n_START_PARAGRAPH_\nOrorile r\xc4\x83zboiului, precum \xc8\x99i victoria americanilor asupra englezilor, l-au determinat pe Miller s\xc4\x83-\xc8\x99i reconsidere vederile filozofice. Dup\xc4\x83 terminarea r\xc4\x83zboiului, Miller s-a retras din armat\xc4\x83 \xc3\xaen 1815, \xc3\xaentorc\xc3\xa2ndu-se acas\xc4\x83 la Poultney, apoi mut\xc3\xa2ndu-se la Low Hampton. Biografii lui descriu deprimarea pe care i-a cauzat-o aceast\xc4\x83 credin\xc8\x9b\xc4\x83 de liber-cuget\xc4\x83tor lipsit\xc4\x83 de orice speran\xc8\x9b\xc4\x83 \xc8\x99i care nu oferea vie\xc8\x9bii nici un sens. A \xc3\xaenceput s\xc4\x83 con\xc8\x99tientizeze tot mai mult c\xc4\x83 este un muritor, iar moartea tat\xc4\x83lui \xc8\x99i a sorei lui au accentuat aceast\xc4\x83 obsesie. Ca urmare, Miller s-a apucat serios de studiul Scripturii, ceea ce l-a f\xc4\x83cut s\xc4\x83 se apropie din nou de credin\xc8\x9ba baptist\xc4\x83 a p\xc4\x83rin\xc8\x9bilor lui, pre\xc8\x9buind tot mai mult Biblia \xc8\x99i s\xc4\x83 lu\xc3\xa2nd pozi\xc8\x9bie public\xc4\x83 \xc3\xaempotriva deismului. Miller descrie cum amintirea imaginii lui Iisus din Evanghelie l-a salvat din disperarea deist\xc4\x83 \xc8\x99i l-a \xc3\xaentors la speran\xc8\x9ba cre\xc8\x99tin\xc4\x83 care se g\xc4\x83se\xc8\x99te \xc3\xaen Cuv\xc3\xa2ntul lui Dumnezeu._NEWLINE_William Miller a \xc3\xaenceput un studiu tot mai profund \xc8\x99i mai amplu al Bibliei, at\xc3\xa2t pentru nevoile lui spirituale, c\xc3\xa2t \xc8\x99i pentru a putea r\xc4\x83spunde provoc\xc4\x83rilor lansate de prietenii s\xc4\x83i dei\xc8\x99ti, fiind tot mai pasionat de a ar\xc4\x83ta c\xc4\x83 Biblia este o carte plin\xc4\x83 de armonie \xc8\x99i nu de contradic\xc8\x9bii. S-a apucat s\xc4\x83 studieze Biblia verset cu verset, decis s\xc4\x83 nu treac\xc4\x83 mai departe p\xc3\xa2n\xc4\x83 nu \xc3\xaen\xc8\x9belege sensul. \xc3\x8en acest demers, Miller a ajuns la profe\xc8\x9biile c\xc4\x83r\xc8\x9bii lui Daniel, pe care le-a privit cu aceea\xc8\x99i seriozitate._NEWLINE_\xc3\x8entemeindu-se pe profe\xc8\x9bia din Daniel 8:14, dup\xc4\x83 traducerea KJV ("Unto two thousand and three hundred days; then shall the sanctuary be cleansed."), Miller a \xc3\xaen\xc8\x9beles cur\xc4\x83\xc8\x9birea sanctuarlui ca fiind purificarea p\xc4\x83m\xc3\xa2ntului prin foc la a doua venire a lui Iisus Hristos. Apoi folosind \xe2\x80\x9eprincipiul zi-an\xe2\x80\x9d, a fost convins \xc8\x99i pl\xc4\x83cut surprins c\xc4\x83 perioada de 2.300 de \xe2\x80\x9ezile\xe2\x80\x9d \xc3\xaencepea cu decretul de rezidire a Ierusalimului dat de Artaxerxes I \xc3\xaemp\xc4\x83ratul Persiei, \xc3\xaen anul 457 \xc3\xae.e.n. Calculul foarte simplu ar\xc4\x83ta c\xc4\x83 termenul profetic se \xc3\xaencheia undeva pe la anul 1843._NEWLINE_Chiar dac\xc4\x83 \xc3\xaen 1818 Miller era deja convins de calculul lui, el a continuat s\xc4\x83 studieze \xc3\xaen particular p\xc3\xa2n\xc4\x83 \xc3\xaen 1823, pentru a se asigura de corectitudinea interpret\xc4\x83rii lui. \xc3\x8en Septembrie 1822, Miller \xc8\x99i-a scris concluziile lui \xc3\xaentr-un document de 22 puncte, unde articolul 15 afirm\xc4\x83: \xe2\x80\x9eCred c\xc4\x83 a doua venire a lui Iisus Hristos este aproape, \xe2\x80\x9echiar la u\xc8\x99i\xe2\x80\x9d, \xc8\x99i anume peste 21 de ani, \xc3\xaen anul 1843 sau posibil mai \xc3\xaenainte." \xc3\x8en ciuda convingerilor lui, Miller nu a \xc3\xaenceput s\xc4\x83 le predice, p\xc3\xa2n\xc4\x83 \xc3\xaen prima duminic\xc4\x83 din August 1831, \xc3\xaen localitatea Dresden._NEWLINE_\xc3\x8en 1832 Miller a trimis spre publicare o serie de 16 articole \xc3\xaen ziarul baptist local, Vermont Telegraph. Datorit\xc4\x83 faptului c\xc4\x83 nu reu\xc8\x99ea s\xc4\x83 fac\xc4\x83 fa\xc8\x9b\xc4\x83 cererilor de predicare \xc8\x99i de a c\xc4\x83l\xc4\x83tori pentru a da informa\xc8\x9bii cu privire la interpret\xc4\x83rile lui, Miller a mai publicat un rezumat al \xc3\xaenv\xc4\x83\xc8\x9b\xc4\x83turilor lui profetice \xc3\xaen 64 de pagini cu titlul: \xe2\x80\x9eDovezi din Scriptur\xc4\x83 \xc8\x99i Istorie cu privire la a doua venire a lui Iisus Hristos \xc3\xaen jurul anului 1843\xe2\x80\x9d_NEWLINE_Dup\xc4\x83 anul 1840, adventismul millerit s-a transformat dintr-o mi\xc8\x99care rural\xc4\x83, obscur\xc4\x83, \xc3\xaentr-o campanie na\xc8\x9bional\xc4\x83 care a inflamat popula\xc8\x9bia din ora\xc8\x99ele americane. O mul\xc8\x9bime de pastori din diverse confesiuni s-au asociat cu Miller ca s\xc4\x83-l ajute \xc3\xaen aceast\xc4\x83 trezire religioas\xc4\x83 a bisericilor. Nu se inten\xc8\x9biona fondarea unei noi biserici. Adventismul era o mi\xc8\x99care interconfesional\xc4\x83, ecumenic\xc4\x83, accept\xc3\xa2nd membrii oric\xc4\x83rei biserici care credeau \xc3\xaen Iisus Christos \xc8\x99i luau \xc3\xaen serios revenirea Sa iminent\xc4\x83. Credincio\xc8\x99ii se \xc3\xaent\xc3\xa2lneau \xc3\xaen s\xc4\x83li publice sau \xc3\xaen diverse biserici, unde predicatori adventi\xc8\x99ti erau invita\xc8\x9bi, f\xc4\x83r\xc4\x83 a renun\xc8\x9ba la calitatea lor de membri \xc3\xaen bisericile lor. Periodic constituiau \xe2\x80\x9econferin\xc8\x9be generale\xe2\x80\x9d, care erau prezidate de lideri ale\xc8\x99i. Unul dintre ace\xc8\x99tia (Henry Dana Ward) era dintre cei care nu credeau \xc3\xaen fixarea de date, dar credea \xc3\xaen venirea apropiat\xc4\x83 a lui Iisus. Spre deosebire de alte valuri de trezire americane care trecuser\xc4\x83, Mi\xc8\x99carea Millerit\xc4\x83, cu pu\xc8\x9bine excep\xc8\x9bii, a fost ocolit\xc4\x83 de fanatisme, \xc3\xaen ciuda zvonurilor populare alimentate de unii jurnali\xc8\x99ti ostili._NEWLINE_Predicile lui Miller sunt descrise de biografi ca fiind serioase, profunde, inspir\xc3\xa2nd t\xc4\x83cere, nu isterie religioas\xc4\x83, \xc8\x99i conduceau la poc\xc4\x83in\xc8\x9b\xc4\x83, nu la porniri fanatice. \xc3\x8en mod inevitabil \xc3\xaens\xc4\x83, credin\xc8\x9ba milleri\xc8\x9bilor ducea la sacrificii mari pentru progresul misiunii adventiste, prin predicare \xc8\x99i prin publica\xc8\x9bii care treceau chiar dincolo de grani\xc8\x9bele \xc8\x9b\xc4\x83rii. Multe propriet\xc4\x83\xc8\x9bi au fost v\xc3\xa2ndute, iar \xc3\xaen ajunul termenului fixat, p\xc4\x83m\xc3\xa2ntul milleri\xc8\x9bilor a r\xc4\x83mas necultivat. William Miller a fost printre primii care \xc8\x99i-au sacrificat averea._NEWLINE_\xc3\x8en ciuda dorin\xc8\x9bei adep\xc8\x9bilor lui, Miller nu fixase la \xc3\xaenceput o dat\xc4\x83 exact\xc4\x83 a celei de a doua veniri. Dar, ca r\xc4\x83spuns, el a indicat anul religios iudaic, dintre 21 martie 1843 \xc8\x99i 21 martie 1844. Data de 21 martie 1844, sf\xc3\xa2r\xc8\x99itul acestui an iudaic a trecut pe l\xc3\xa2ng\xc4\x83 ei, cauz\xc3\xa2nd prima mare dezam\xc4\x83gire \xc8\x99i pierderea multor credincio\xc8\x99i care au abandonat adventismul. \xc3\x8en urma altor discu\xc8\x9bii \xc8\x99i studii, evenimentul a fost mutat la 18 aprilie 1844, dup\xc4\x83 calendarul evreilor karai\xc8\x9bi. Dar, ca \xc8\x99i datarea anterioar\xc4\x83, 18 Aprilie a trecut, f\xc4\x83r\xc4\x83 ca Iisus s\xc4\x83 revin\xc4\x83. Miller a r\xc4\x83spuns public scriind:_NEWLINE_\xe2\x80\x9e\xc3\x8emi m\xc4\x83rturisesc gre\xc8\x99eala, \xc8\x99i-mi recunosc dezam\xc4\x83girea; cu toate acestea \xc3\xaenc\xc4\x83 cred c\xc4\x83 ziua venirii Domnului este foarte aproape, chiar la u\xc8\x99\xc4\x83. \xe2\x80\x9c_NEWLINE_De\xc8\x99i la adunarea de tab\xc4\x83r\xc4\x83 din August 1844, Samuel Snow a prezentat un nou studiu, care dovedea c\xc4\x83 a Doua Venire va avea loc pe 22 octombrie 1844, \xc8\x99i aceast\xc4\x83 dat\xc4\x83, pe care Miller a acceptat-o foarte t\xc3\xa2rziu, a trecut f\xc4\x83r\xc4\x83 se \xc3\xaent\xc3\xa2mple nimic. Ziua de 23 octombrie 1844 a devenit Ziua marii dezam\xc4\x83giri adventist-milerite, tr\xc4\x83g\xc3\xa2nd dup\xc4\x83 ea un nou val de p\xc4\x83r\xc4\x83sire a mi\xc8\x99c\xc4\x83rii. Nu se \xc8\x99tie exact c\xc3\xa2t de mul\xc8\x9bi au fost adep\xc8\x9bii acestei mi\xc8\x99c\xc4\x83ri \xc3\xaen perioada 1840-1844. Unii autori men\xc8\x9bioneaz\xc4\x83 50.000, al\xc8\x9bii mult mai mult, p\xc3\xa2n\xc4\x83 la 500.000. Depinde \xc8\x99i de momentul la care se refer\xc4\x83 num\xc4\x83rul. Dup\xc4\x83 dezam\xc4\x83gire, majoritatea acestora s-au \xc3\xaentors \xc3\xaen bisericile lor sau \xc3\xaen lume. Dar \xc8\x99i cei ce au r\xc4\x83mas fideli mi\xc8\x99c\xc4\x83rii au suferit puternic dezam\xc4\x83girea. Hiram Edson, de exemplu, \xc3\xae\xc8\x99i amintea: \xe2\x80\x9eSperan\xc8\x9bele \xc8\x99i a\xc8\x99tept\xc4\x83rile noastre au fost spulberate \xc8\x99i am pl\xc3\xa2ns cum nu mai pl\xc3\xa2nsesem niciodat\xc4\x83. Am pl\xc3\xa2ns \xc8\x99i am pl\xc3\xa2ns p\xc3\xa2n\xc4\x83 ce ziua a trecut.\xe2\x80\x9d_NEWLINE_Miller nu a p\xc4\x83r\xc4\x83sit niciodat\xc4\x83 credin\xc8\x9ba \xc3\xaen revenirea apropiat\xc4\x83 a lui Iisus. A recunoscut \xc3\xaencodat\xc4\x83 public c\xc4\x83 interpretarea lui trebuie s\xc4\x83 fie gre\xc8\x99it\xc4\x83 pe undeva, dar a refuzat s\xc4\x83 fac\xc4\x83 noi calcule, afirm\xc3\xa2nd c\xc4\x83 data cea mai bun\xc4\x83 pe care a descoperit-o este ast\xc4\x83zi. A murit dup\xc4\x83 cinci ani, la 20 dec 1849, cu aceast\xc4\x83 convingere puternic\xc4\x83, \xc8\x99i a fost \xc3\xaenmorm\xc3\xa2ntat l\xc3\xa2ng\xc4\x83 casa lui de fermier din Low Hampton, NY, care a devenit, \xc3\xaentre timp, muzeu na\xc8\x9bional.\n_START_SECTION_\nMo\xc8\x99tenire\n_START_PARAGRAPH_\nDup\xc4\x83 Marea Dezam\xc4\x83gire, adventi\xc8\x99tii r\xc4\x83ma\xc8\x99i \xc3\xaen jurul lui Miller s-au constituit \xc3\xaen Asocia\xc8\x9bia Milenial\xc4\x83 American\xc4\x83, dintre care unii s-au numit mai t\xc3\xa2rziu Adventi\xc8\x99ti Evanghelici. Aceste dou\xc4\x83 denumiri care constituiau trunchiul principal al mi\xc8\x99c\xc4\x83rii millerite aproape s-au stins pe la sf\xc3\xa2r\xc8\x99itul secolului 19. O doamn\xc4\x83 adventist\xc4\x83 foarte influent\xc4\x83, Clorinda Minor, o sabatist\xc4\x83 care totu\xc8\x99i nu s-a al\xc4\x83turat p\xc4\x83rin\xc8\x9bilor fondatori ai adventismului sabatarian, a condus o mi\xc8\x99care de tip evanghelic-sionist, \xc3\xaencuraj\xc3\xa2nd plecarea \xc3\xaen Palestina \xc8\x99i constituirea de kibu\xc8\x9buri \xc3\xaen vedrea \xc3\xaemplinirii profe\xc8\x9biei \xc8\x99i a\xc8\x99teptarea Domnului. Aceast\xc4\x83 mi\xc8\x99care nu a dus la \xc3\xaenfiin\xc8\x9barea unei noi confesiuni._NEWLINE_Majoritatea acestor grup\xc4\x83ri millerite p\xc4\x83strau credin\xc8\x9ba \xc3\xaen nemurirea sufletului \xc8\x99i duminicalismul. Cei care \xc3\xaencercau noi explica\xc8\x9bii \xc8\x99i ra\xc8\x9bionaliz\xc4\x83ri cronologice credeau c\xc4\x83, de moment ce anul profetic era corect, venirea Domnului trebuia s\xc4\x83 aib\xc4\x83 loc \xc3\xaen cur\xc3\xa2nd, la o dat\xc4\x83 care trebuie aflat\xc4\x83. Ar putea fi o eroare omeneasc\xc4\x83 de calcul pe undeva. Acest grup de adventi\xc8\x99ti exist\xc4\x83 \xc8\x99i ast\xc4\x83zi sub numele de Advent Christian Church (Biserica Cre\xc8\x99tin\xc4\x83 a Adventului), num\xc4\x83r\xc3\xa2nd vreo 60.000 de membri. Ei au fost influen\xc8\x9ba\xc8\x9bi de un alt grup adventist cu care s-au \xc8\x99i unit \xc3\xaen secolul 20: mi\xc8\x99carea Life and Advent Union. Ace\xc8\x99tia eviden\xc8\x9biau credin\xc8\x9ba privitoare la starea incon\xc8\x99tient\xc4\x83 a mor\xc8\x9bilor \xc8\x99i anihilarea final\xc4\x83 a p\xc4\x83c\xc4\x83to\xc8\x99ilor, precum \xc8\x99i o doctrin\xc4\x83 antitrinitarien\xc4\x83._NEWLINE_Un alt grup important considera c\xc4\x83 Iisus revenise \xc3\xaen 1844, \xc3\xaentr-adev\xc4\x83r, dar \xc3\xaen duh, nu \xc3\xaen trup. Ca urmare, au declarat c\xc4\x83 la 22 octombrie \xc3\xaencepuse mileniul sabatic, c\xc3\xa2nd nu se mai lucreaz\xc4\x83. Ca urmare, \xc3\xaencurajau manifest\xc4\x83ri neobi\xc8\x99nuite de \xe2\x80\x9cbucurie\xe2\x80\x9d \xc8\x99i de \xe2\x80\x9cumilin\xc8\x9b\xc4\x83\xe2\x80\x9d, cum ar fi dansul religios, mersul \xc3\xaen patru labe, s\xc4\x83rutul \xe2\x80\x9efr\xc4\x83\xc8\x9besc\xe2\x80\x9d (inclusiv \xc3\xaentre b\xc4\x83rba\xc8\x9bi \xc8\x99i femei) etc. \xc3\x8en 1876 a luat fiin\xc8\x9b\xc4\x83 mi\xc8\x99carea Bible Students, cunoscut\xc4\x83 ast\xc4\x83zi ca \xe2\x80\x9eMartorii lui Iehova\xe2\x80\x9d, cu un num\xc4\x83r de peste 7 milioane de membri. Ea a fost \xc3\xaentemeiat\xc4\x83 de Charles Taze Russel, un t\xc3\xa2n\xc4\x83r care p\xc4\x83r\xc4\x83sise credin\xc8\x9ba familiei lui (prezbiterieni /calvini\xc8\x99ti) \xc8\x99i devenise deist, apoi se reconvertise la cre\xc8\x99tinism datorit\xc4\x83 predic\xc4\x83rii \xc8\x99i \xc3\xaenv\xc4\x83\xc8\x9b\xc4\x83turii adventiste._NEWLINE_Cea mai important\xc4\x83 confesiune millerit\xc4\x83 este reprezentat\xc4\x83 ast\xc4\x83zi de Adventi\xc8\x99tii de Ziua a \xc8\x98aptea, o Biseric\xc4\x83 mondial\xc4\x83 care s-a ridicat la aproape 20 milioane de membri, dar care, dup\xc4\x83 Dezam\xc4\x83gire, \xc3\xaenc\xc4\x83 nu exista. Tentativele dezinteresate ale unor milleri\xc8\x9bi, care au pre\xc8\x9buit at\xc3\xa2t autoritatea suprem\xc4\x83 a Bibliei, c\xc3\xa2t \xc8\x99i rug\xc4\x83ciunea credin\xc8\x9bei \xc8\x99i leg\xc4\x83tura fr\xc4\x83\xc8\x9beasc\xc4\x83, f\xc4\x83r\xc4\x83 a renun\xc8\x9ba la experien\xc8\x9ba adventist\xc4\x83 prin care trecuser\xc4\x83, au consituit un grup care nu \xc8\x99i-au dat ini\xc8\x9bial nici un nume, dar au fost numi\xc8\x9bi de ceilal\xc8\x9bi \xe2\x80\x9cadventi\xc8\x99ti sabatarieni\xe2\x80\x9d, sau porecli\xc8\x9bi \xe2\x80\x9cadventi\xc8\x99tii u\xc8\x99ii \xc3\xaenchise\xe2\x80\x9d. Acest grup de numai c\xc3\xa2teva zeci de persoane \xc8\x99i-au clarificat primele punctele de credin\xc8\x9b\xc4\x83 distinctive \xc3\xaen 1848 (sabatul zilei a \xc8\x99aptea, cur\xc4\x83\xc8\x9birea sanctuarului, starea mor\xc8\x9bilor, spiritul profe\xc8\x9biei). \xc3\x8en timp ce adventi\xc8\x99tii care nu primeau sabatul deveneau tot mai diviza\xc8\x9bi \xc8\x99i primeau noi r\xc4\x83t\xc4\x83ciri (cum ar fi invazia spiritismului de la 1848), adventi\xc8\x99tii sabati\xc8\x99ti au ap\xc4\x83rut \xc8\x99i crescut aproape din nimic, dezvolt\xc3\xa2nd treptat \xc3\xaen\xc8\x9belegerea doctrinei biblice \xc8\x99i a vie\xc8\x9bii cre\xc8\x99tine._NEWLINE_Dup\xc4\x83 1860 au adoptat stilul de via\xc8\x9b\xc4\x83 s\xc4\x83n\xc4\x83tos \xc8\x99i organizarea ca Biseric\xc4\x83 sub numele de Adventi\xc8\x99ti de Ziua a \xc8\x98aptea. Dup\xc4\x83 1888 au c\xc4\x83p\xc4\x83tat un accent evanghelic \xc8\x99i un puternic av\xc3\xa2nt misionar \xc3\xaen America \xc8\x99i \xc3\xaen afara Americii. \xc3\x8entre 1890-1930 au reu\xc8\x99it s\xc4\x83 se dezbare treptat de influen\xc8\x9bele antitrinitariene. Nici confesiunea sabatist\xc4\x83 nu a fost ocolit\xc4\x83 de spectrul unor schisme, erezii \xc8\x99i diviz\xc4\x83ri pe motive diverse, unele din ele fiind deosebit de scandaloase pe plan mondial. Totu\xc8\x99i, \xc3\xaen timp ce credincio\xc8\x99ii care au r\xc4\x83mas pe platforma adev\xc4\x83rului au fost binecuv\xc3\xa2nta\xc8\x9bi de Dumnezeu \xc3\xaen mod special, ca indivizi \xc8\x99i ca organiza\xc8\x9bie, celelalte grupuri de AZS sunt mult mai modeste numeric \xc8\x99i ca impact social, totaliz\xc3\xa2nd la un loc sub 200.000, a\xc8\x99a numitele \xe2\x80\x9cBiserici ale lui Dumnezeu\xe2\x80\x9d (cu cel mult 100.000), \xe2\x80\x9cMi\xc8\x99carea de Reform\xc4\x83\xe2\x80\x9d (c. 35.000), Davidienii \xc8\x99i al\xc8\x9bii (foarte pu\xc8\x9bini)._NEWLINE_Confesiunile adventiste, care-\xc8\x99i au originea \xc3\xaen mi\xc8\x99carea lui William Miller, au atitudini diferite fa\xc8\x9b\xc4\x83 de Miller \xc8\x99i fa\xc8\x9b\xc4\x83 de mi\xc8\x99carea ini\xc8\x9biat\xc4\x83 de el. \xc3\x8en mod paradoxal, unii (cum ar fi cazul Martorilor lui Iehova) \xc3\xae\xc8\x99i ignor\xc4\x83 total r\xc4\x83d\xc4\x83cinile, dar au continuat s\xc4\x83 fixeze noi date ale evenimentelor apocaliptice, cu acela\xc8\x99i rezultat. Al\xc8\x9bii, \xc3\xae\xc8\x99i recunosc originile \xc8\x99i au p\xc4\x83strat obiceiul de a calcula noi date ale Parus\xc3\xadei (Adventului). \xc3\x8en sf\xc3\xa2r\xc8\x99it, al\xc8\x9bii \xc3\xae\xc8\x99i recunosc originea millerit\xc4\x83 \xc8\x99i o consider\xc4\x83 ca av\xc3\xa2nd rol pozitiv, \xc3\xaen ciuda e\xc8\x99ecului previziunilor, dar sunt nefavorabili fix\xc4\x83rii de date.'